钦定古今图书集成/明伦汇编/家范典/第049卷 > 唐杜氏通典 > 《居所后父丧有本亲丧服议》
## 钦定古今图书集成/明伦汇编/家范典/第049卷 > 唐杜氏通典 > 《居所后父丧有本亲丧服议》

晋韩康伯问荀讷云：“有人奉其伯后，服制未除，复有
本父丧，当复应还所生两处作丧位，不若作垩室。今
当服斩，先斩以居垩耶？”答曰：“今身有所后，重服未练，
虽有所生之丧，无所改易。既练，则当服周，布冠帻，首
绖齐衰。先丧既练，已有垩室，唯当服周以居之耳，不
复还本家作丧位。”韩重问：“既为人后，先服重制，岂当
有改？然今要当有时还本哭临，并本亲赴吊，不设丧
位，情为不安。可于本亲兄弟次作垩室，归来处之不？”
荀重答：“意谓身有所后重服，当不得复于本兄弟庐
次作垩室，归可设哭位而已。”宋庾蔚之谓：“《礼》，齐衰斩
衰之受服，大功变既练之服，计缕升数，从其麤者。若
升数同，则不变绖带而已。今代则不”然，应别制本亲
周服，还本家则著之。时代不同，不得全依《礼》。今以垩
室为对吊之所，故应还本家立垩室，在诸弟之下以
受吊。设使本家远，便当于别室，不得于所后灵前受
本亲丧之吊。